Iwan Misjoekof (Russies: Иван Мишуков, gebore 6 Mei 1992 in Reoetof) is 'n Russiese burger wat daarvoor bekend is dat hy 'n wilde kind was wat sowat twee jaar, tussen die ouderdomme van vier en ses jaar, saam met honde gewoon het. Toe Iwan vier jaar oud was, het hy weggeloop van sy ma en haar alkoholis-kêrel. Hy het in 'n stadium ook by sy alkoholis-oupa gewoon, wat hom vir dae op 'n slag alleen gelos het. Hy het die vertroue van 'n trop honde gewen deur vir hulle kos te gee. In ruil daarvoor het hulle hom beskerm. Eindelik het hulle hom die tropleier gemaak. Iwan is in 1998, toe hy ses jaar oud was, deur die Moskouse polisie gevang. Die polisie het die seun van die trop geskei deur vir die honde kos in 'n restaurant se kombuis te los. Voordat hy gevang is, het Iwan drie keer van die polisie ontsnap deurdat die honde hom verdedig het. Iwan is daarna deur 'n peetma grootgemaak. Omdat Iwan net twee jaar lank tussen die honde gebly het, kon hy Russies gou weer aanleer.